Un tânăr de 21 de ani din Arad a fost reținut pe 24 de ore, fiind bănuit că fura plăcuțe de înmatriculare, le monta pe mașina sa și alimenta astfel cu benzină fără să plătească.

Polițiștii orașului Pecica, județul Arad, împreună cu cei ai Secției 1 Vlaicu au identificat un tânăr de 21 de ani bănuit de furtul mai multor plăcuțe de înmatriculare.

Tânărul din Pecica este bănuit că, în perioada 23 august – 1 septembrie a.c., a furat mai multe plăcuțe de înmatriculare de pe mașini parcate, transmite Mediafax. Ulterior, ar fi montat numerele de înmatriculare pe un alt autoturism, a mers în mai multe benzinării din Pecica și și-a alimentat mașina fără să plătească contravaloarea combustibilului.

Acesta a fost reținut pentru 24 de ore, fiind cercetat pentru furt, furt calificat și conducerea unui autoturism cu numere false de înmatriculare.

Tânărul urmează să fie prezentat marți magistraților Judecătoriei Arad cu propunere de arestare preventivă.

Editor web: George Costiță